b'\n_START_ARTICLE_\nPsyko (vuoden 1960 elokuva)\n_START_SECTION_\nTarina\n_START_PARAGRAPH_\nElokuva alkaa Arizonan Phoenixissa asuvasta Marion Cranesta (Janet Leigh), joka alkukohtauksessa viett\xc3\xa4\xc3\xa4 tavaksi tullutta lemmenhetke\xc3\xa4\xc3\xa4n halvassa hotellissa miesyst\xc3\xa4v\xc3\xa4ns\xc3\xa4 Sam Loomisin (John Gavin) kanssa. Marion haaveilee h\xc3\xa4ist\xc3\xa4 ja kodin perustamisesta, mutta rahapula ja muut raadolliset realiteetit tuntuvat kasaavan esteit\xc3\xa4 onnen tielle._NEWLINE_Marion saa perjantai-iltap\xc3\xa4iv\xc3\xa4n\xc3\xa4 ty\xc3\xb6nantajaltaan 40\xc2\xa0000 dollaria t\xc3\xa4m\xc3\xa4n liikekumppanin varoja viet\xc3\xa4v\xc3\xa4ksi pankin tallelokeroon. Marion anastaa rahat ja l\xc3\xa4htee autolla pakomatkalleen. H\xc3\xa4n y\xc3\xb6pyy Kalifornian-maantien varressa, josta h\xc3\xa4net tapaa poliisi. Aurinkolasit silmill\xc3\xa4 esiintyv\xc3\xa4 poliisi pel\xc3\xa4stytt\xc3\xa4\xc3\xa4 pakomatkalaisen perinpohjaisesti, ja Marionin k\xc3\xa4yt\xc3\xb6s her\xc3\xa4tt\xc3\xa4\xc3\xa4 oitis lainvalvojan ep\xc3\xa4ilykset._NEWLINE_Marion ostaa uuden k\xc3\xa4ytetyn auton huoltoasemalta p\xc3\xa4\xc3\xa4st\xc3\xa4kseen eroon Arizonaan rekister\xc3\xb6idyst\xc3\xa4 ajoneuvostaan, jonka tiedot ovat poliisilla, mutta her\xc3\xa4tt\xc3\xa4\xc3\xa4 henkil\xc3\xb6kunnan huomion, koska ei vaadi koeajoa eik\xc3\xa4 tingi hinnasta. Pimeys nousee ja alkaa sataa. Yll\xc3\xa4tt\xc3\xa4en y\xc3\xb6st\xc3\xa4 liukuu esiin Batesin motellin kilpi kuin pelastavana ilmestyksen\xc3\xa4. V\xc3\xa4synyt ja stressaantunut Marion asettuu y\xc3\xb6ksi Norman Batesin (Anthony Perkins) yll\xc3\xa4pit\xc3\xa4m\xc3\xa4\xc3\xa4n motelliin. _NEWLINE_Marion keskustelee estyneen ja ujon oloisen Normanin kanssa, joka tuntuu olevan ensimm\xc3\xa4inen inhimillisyytt\xc3\xa4 osoittava mies naisen pakomatkan aikana. Keskustelun aikana Marion p\xc3\xa4\xc3\xa4tt\xc3\xa4\xc3\xa4 palauttaa rahat. Marion menee suihkuun, jossa veitsell\xc3\xa4 aseistautunut vanha nainen puukottaa h\xc3\xa4net kuoliaaksi. Marionin kadottua Marionin sisko Lila Crane (Vera Miles) ja rakastaja Sam Loomis alkavat selvitt\xc3\xa4\xc3\xa4 asiaa. Marionin j\xc3\xa4ljill\xc3\xa4 on my\xc3\xb6s yksityisetsiv\xc3\xa4, joka j\xc3\xa4ljitt\xc3\xa4\xc3\xa4 rahoja ty\xc3\xb6nantajan lukuun. T\xc3\xa4m\xc3\xa4 p\xc3\xa4\xc3\xa4seekin pian Batesin j\xc3\xa4ljille ja kovistelee motellinomistajaa mutta kuolee veitsihy\xc3\xb6kk\xc3\xa4yksen uhrina tunkeuduttuaan Batesin asuintaloon tapaamaan t\xc3\xa4m\xc3\xa4n \xc3\xa4iti\xc3\xa4, jonka Bates on kertonut olevan invalidina sis\xc3\xa4tiloissa._NEWLINE_Lila ja Sam jatkavat etsint\xc3\xa4\xc3\xa4ns\xc3\xa4, ja katoamisen syyksi ja Marionin todelliseksi murhaajaksi paljastuu dissosiatiivisest\xc3\xa4 identiteettih\xc3\xa4iri\xc3\xb6st\xc3\xa4 k\xc3\xa4rsiv\xc3\xa4 Norman Bates._NEWLINE_Elokuvan lopussa Marionin auto nostetaan suosta, johon se on upotettu. Varastetut rahat ovat edelleen autossa.\n_START_SECTION_\nElokuvan teemoja\n_START_PARAGRAPH_\nElokuvassa Norman Batesin kotitalo toimii my\xc3\xb6s h\xc3\xa4nen oman mielens\xc3\xa4 arkkityyppisen\xc3\xa4 kuvana. Jo talon uhkaava ja groteski ulkomuoto alleviivaa Normanin psykoottisuutta, talon yl\xc3\xa4huoneet ylimin\xc3\xa4\xc3\xa4 ja hedelm\xc3\xa4kellari alitajuntaa. Uhkaavat t\xc3\xa4ytetyt el\xc3\xa4imet kuvaavat aggressiivista uhkaa ja ansaan joutumisen kokemusta. Freud kirjoitti talosta unien symboliikkaa k\xc3\xa4sittelev\xc3\xa4ss\xc3\xa4 artikkelissaan, _NEWLINE__NEWLINE_\xc2\xbbAinoa tyypillinen, toisin sanoen s\xc3\xa4\xc3\xa4nn\xc3\xb6llisesti toistuva, symbolinen esitys ihmisest\xc3\xa4 kokonaisuudessaan on talo,\xc2\xbb _NEWLINE_ ja h\xc3\xa4nen oppilaansa C.G.Jung analysoi ihmisen mielt\xc3\xa4 talokuvalla syv\xc3\xa4llisesti omassa psykologiassaan.\n_START_SECTION_\nVastaanotto\n_START_PARAGRAPH_\nAnnan Antti Lindqvistin mukaan Hitchcockin kauhuklassikko \xe2\x80\x9don jo ik\xc3\xa4\xc3\xa4n kuin oma lajityyppins\xc3\xa4. Se on t\xc3\xa4ydellinen puhtaan elokuvan edustaja, jonka ajatuksen tavoin etenev\xc3\xa4t kamera-ajot matkustavat sielun syvimpiin sy\xc3\xb6vereihin.\xe2\x80\x9d Psyko on h\xc3\xa4nest\xc3\xa4 yht\xc3\xa4 merkitt\xc3\xa4v\xc3\xa4 ja vaikuttava taideteos kuin William Shakespearen Macbeth tai Fjodor Dostojevskin Rikos ja rangaistus._NEWLINE_Psykoa pidet\xc3\xa4\xc3\xa4n laajalti yhten\xc3\xa4 parhaimmista elokuvista mit\xc3\xa4 on ikin\xc3\xa4 tehty. American Film Institute on kerta toisensa j\xc3\xa4lkeen valinnut sen listatessaan parhaita ominaisuuksia elokuvissa. Heid\xc3\xa4n 100 parasta amerikkalaista elokuvaa -listallaan Psyko oli sijalla 18., 100 j\xc3\xa4nnitt\xc3\xa4vint\xc3\xa4 elokuvaa -listalla Psyko oli ensimm\xc3\xa4isen\xc3\xa4, 100 parasta sankaria ja vihollista -listalla Norman Bates oli listattu toiseksi parhaaksi viholliseksi, 100 parasta elokuvamusiikkia -listalla Psyko oli nelj\xc3\xa4nnell\xc3\xa4 sijalla. Lis\xc3\xa4ksi repliikki \xe2\x80\x9dA boy\xe2\x80\x99s best friend is his mother\xe2\x80\x9d (suom. Pojan paras yst\xc3\xa4v\xc3\xa4 on h\xc3\xa4nen \xc3\xa4itins\xc3\xa4) valittiin sijalle 56. listalla 100 parasta elokuvarepliikki\xc3\xa4.\n_START_SECTION_\nSensuuri\n_START_PARAGRAPH_\nPsyko oli elokuvana h\xc3\xa4tk\xc3\xa4hdytt\xc3\xa4v\xc3\xa4 60-luvun Suomessa. T\xc3\xa4st\xc3\xa4 hyv\xc3\xa4 esimerkki on, ett\xc3\xa4 Valtion elokuvatarkastamo leikkasi elokuvasta koko p\xc3\xa4\xc3\xa4henkil\xc3\xb6 Marionin suihkumurhakohtauksen pois.\n_START_SECTION_\nPsykon vaikutus suomalaiseen elokuvaan\n_START_PARAGRAPH_\nPsykon aikalaishenke\xc3\xa4 saattaa aistia my\xc3\xb6s 1960-luvun alkupuolen suomalaisessa elokuvassa, erityisesti klassiseen kerrontaan luottavien ohjaajien t\xc3\xb6iss\xc3\xa4. Esimerkkej\xc3\xa4 niist\xc3\xa4 ovat Matti Kassilan Tulipunainen kyyhkynen, Toivo S\xc3\xa4rk\xc3\xa4n Kuu on vaarallinen ja Aarne Tarkaksen H\xc3\xa4n varasti el\xc3\xa4m\xc3\xa4n. My\xc3\xb6s uuden aallon elokuvaan luokiteltava Ossi Skurnikin Tie pime\xc3\xa4\xc3\xa4n kuvaa ihmisen pime\xc3\xa4\xc3\xa4 puolta. Elokuvateollisuuden kuolema keskeytti genre-elokuvan kuten trillereiden ja kauhuelokuvan kehityksen Suomessa._NEWLINE_Vuonna 1979 kolmekymment\xc3\xa4 suomalaista elokuva-arvostelijaa ja -asiantuntijaa \xc3\xa4\xc3\xa4nesti kokoon luettelon kaikkien aikojen sadasta merkitt\xc3\xa4vimm\xc3\xa4st\xc3\xa4 elokuvasta, ja Psyko p\xc3\xa4\xc3\xa4si mukaan kahdeksalla \xc3\xa4\xc3\xa4nell\xc3\xa4.'